РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/5-25

28. јануар 2025. године

Б е о г р а д

ЗАПИСНИК

ДВАНАЕСТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

УТОРАК, 21. ЈАНУАР 2025. ГОДИНЕ

Седница је почела у 13.05 часова.

Седницом је председавала Елвира Ковач, председник Одбора.

Поред председника, седници су присуствовали и чланови Одбора: Станислава Јаношевић, Горан Милић, Дубравка Филиповски, Бранислав Јосифовић, др Александра Томић и Дуња Симоновић Братић.

Седници су присуствовали Љубица Вранеш, Ђорђе Станковић и др Тијана Перић Дилигенски, заменици чланова.

Седници нису присуствовали чланови Oдбора Милан Радин, Ана Миљaнић, Живота Старчевић, Мариника Тепић, Роберт Козма, др Ксенија Марковић и Драган Јонић, као ни њихови заменици.

Седници су присуствовали министарка за европске интеграције проф. др Тања Мишчевић и Мирослав Гачевић, помоћник министра.

На предлог председника, Одбор је утврдио следећи

**Дневни ред:**

* Усвајање записника Осме и Девете седнице Одбора;

1. Информисање чланова Одбора о тренутном стању у процесу преговора о чланству Републике Србије у ЕУ;
2. Одређивање делегације Одбора која ће учествовати на 21. састанку Конференције парламентарних одбора за европске интеграције/послове земаља учесница Процеса стабилизације и придруживања у Југоисточној Европи (КОСАП), који се одржава 27. и 28. фебруара 2025. године, у Тирани, Република Албанија;
3. Разно.

Пре преласка на рад по утврђеном Дневном реду, Одбор је, већином гласова, усвојио записнике са Oсме и Девете седнице Одбора.

**Прва тачка дневног реда -** Информисање чланова Одбора о тренутном стању у процесу преговора о чланству Републике Србије у ЕУ

Министарка Тања Мишчевић је представила све што је урађено последњих месеци када је реч о процесу преговора, Реформској агенди и Националном плану до краја 2026. године или, по старим координатама, Новом националном програму за усвајање правних тековина Европске уније. Министарка се осврнула на састанак одржан са директором Генералног директората за суседство и преговоре о проширењу, Г. Ј. Копманом и указала да се говорило о наставку процеса преговора у правцу отварања Кластера 3. Како је навела, у децембру 2024. године су се све државе чланице Европске уније сагласиле да Србији треба признати испуњеност свих услова за отварање тог кластера. Објаснила је да су предате Преговарачке позиције за Поглавља 16 (*Опорезивање*) и 19 (*Социјална политика и запошљавање*), као и за Поглавље 10 (*Информационо друштво и медији*), тако да су сада те позиције предмет расправљања, како би, у најкраћем периоду, био отворен и Кластер 3. Додала је да се ради и на отварању осталих кластера, а између осталих, и Кластера 2 (*Унутрашње тржиште*) који је носећи кластер јединственог тржишта. Указала је да је господин Копман испратио и испуњеност обавеза из Реформске агенде с обзиром да извештај о томе предаје Савету министара Европске уније. У складу са тим, истакла је да је Република Србија, у датом моменту, од укупно 7 индикованих елемената испунила неколико, као што је Акциони план за борбу против корупције који је усвојен у децембру 2024. године и који је проверен од стране Европске комисије, као и да смо ускладили наш визни режим за 4 државе. Такође је навела да су предлози измена Закона о електронским медијима и Закона о јавном информисању и медијима, у циљу њиховог додатног усаглашавања, већ дати на мишљење Европској комисији, као и Закон о јавним медијским сервисима који је био на јавној расправи. Када је реч о Закону о јединственом бирачком списку, објаснила је да је исти, тренутно, пред надлежним Одбором Народне скупштине. У погледу спровођења Трећег енергетског пакета за гас, министарка Мишчевић је рекла да је Интерконектор са Бугарском добио коначну употребну дозволу и да је оперативан, тако да је Република Србија испунила и ту обавезу. Даље је навела да је, када је реч о интегрисању електронергетског тржишта, предузето све што је до нас и сада се чека одговарајућа одлука Енергетске заједнице. На крају се осврнула и на коначни попис – Схему државне помоћи о којој се још увек разговара на састанцима са Европском комисијом у циљу усклађивања изгледа Схеме. Закључила је са тим да се, што се тиче Националног плана, предузима све како би до коначне реализације дошло до краја 2026. године, до када је планирано и да, у потпуности, буде извршено усклађивање са Правним тековинама Европске уније, а потом да све буде представљено и јавности, а најпре, овом Одбору за европске интеграције.

Ђ. Станковић је изнео свој став да је Влада Републике Србије само декларативно за чланство Србије у Европској унији, као и да, осим Мађарске, остале државе чланице Европске уније, Србију не сматрају државом која се искрено и реално залаже за то чланство. Објаснио је сматра да Црна Гора и Албанија брже напредују на том путу, те да има пуно фактора који утичу на позицију Републике Србије у даљим преговорима. Додао је и да сматра да није требало одлагати шеснаести састанак ПОСП-а (*Парламентарног одбора за стабилизацију и придруживање*) који је требало да буде одржан у новембру 2024. године. Осврнуо се и на то што ће се на грађане Србије ускоро примењивати нови систем уласка у Европску унију, што додатно отежава кретање грађана Србије у земље чланице.

Т. Перић Дилигенски је истакла да обећања врха власти да ће се Србија ускладити са правним тековинама Европске уније до краја 2026. године представљају обману јавности будући да се преговори воде од 2014. године, а да још увек не постоје опипљиви резултати. Навела је да су кључни проблеми владавина права, слобода изражавања, владавина закона и да годинама уназад Србија остварује најлошије резултате, те додала да је Србија трећа у Европи у организованом криминалу, одмах после Русије и Украјине.

Д. Филиповски је истакла да је, по извештајима које је представила министарка Мишчевић, потпуно јасно да су европске интеграције један од главних спољнополитичких приоритета Србије и да се интензивно ради на отварању и Кластера 3 и Кластера 2 (*Унутрашње тржиште*) и 6 (*Спољни односи*). Такође се осврнула на састанак одржан са директором Генералног директората за суседство и преговоре о проширењу, Г. Ј. Копманом, и истакла да је уочљива жеља да се у што краћем року оконча избор новог састава РЕМ-а (*Регулаторног тела за електронске медије*). Објаснила је да је за функционисање државе и постизање напретка изузетно важно да институције у Србији раде, да се не урушавају, не нападају, да сви поштују законску обавезу рада и да се деца не злоупотребљавају у политичке сврхе.

Д. Симоновић Братић је, такође, истакла да је присуствовала састанку са господином Копманом, али да, на жалост, неки посланици нису присуствовали уводном говору који је, како она сматра, можда и најважнији, а на ком су послате најважније поруке. Додала је да је господин Копман похвалио то што је Република Србија дала Украјини више помоћи, у односу на многе државе чланице НАТО-а, ште је, свакако, чин који се у Европи доста цени.

Др А. Томић је истакла да, што се тиче Министарства за европске интеграције, никада није била садржајнија и обухватнија сарадња са Одбором за европске интеграције, кроз учестало одржавање седница на којима су присутни и представници тог министарства. Потом се осврнула на кључна политичка питања која успоравају процес интеграција Србије у Европску унију, а то су непризнавање тзв. Косова и неувођење санкција Русији.

Министарка Тања Мишчевић је, у одговору на постављена питања и изнете коментаре, истакла да су, за процес евроинтеграција, од највеће важности стабилне институције и дијалог, а што је била порука и Г. Ј. Копмана, на састанцима одржаним и са извршном власти и са парламентом. Подвукла је разлику између пројекција и факата, осврнувши се на навод да је напредак Србије у овом процесу у последњем извештају оцењен са 0,06%, а имајући у виду да, како је објаснила, да ништа није урађено у том погледу, извештај би био једноставан, а што никада није био случај. Истакла је и многоструку реформу Устава Републике Србије која је, чак, била предмет оцене од стране Венецијанске комисије. Указала је и на значај разликовања процеса европских интеграција и процеса преговора који је политички процес и представља инструмент за потврђивање спремности за напредовање у најразличитијим областима. Међутим, у погледу спорног питања како се тај напредак мери истакла је да је то, управо, у домену дијалога. Осврнула се на нужност постојања темеља, основа, а то су управо поглавља 23 (*Правосуђе и основна права*) и 24 (*Правда, слобода и безбедност*), где су, такође, важне и стабилне институције. Надовезала се и наводом да је култура независног правосуђа задатак за све, а који ће се градити у институцијама и кроз дијалог. Осврнула се и на неспорну чињеницу да грађани, свакако, не могу осетити велику корист у току самог процеса европских интеграција, све до момента уласка у Европску унију. Један од ретких примера те користи, како је рекла, јесте визна либерализација. У складу са изнетим, објаснила је и систем ЕТИАС-а и како ће функционисати будући улазак у земље чланице Европске уније. Закључила је са тим да Национални план за 2026. годину види као велику могућност за дијалог који ствара и јача институције и да нема потребе нико да нам прави ни планове, ни методологије како убрзати процес, јер то можемо и ми сами.

**Друга тачка дневног реда -** Одређивање делегације Одбора која ће учествовати на 21. састанку Конференције парламентарних одбора за европске интеграције/послове земаља учесница Процеса стабилизације и придруживањау Југоисточној Европи (КОСАП), који се одржава 27. и 28. фебруара 2025. године, у Тирани, Република Албанија

Председница Одбора је изнела предлог да у саставу делегације Одбора за 21. састанак КОСАП, буду Станислава Јаношевић и др Ана Јаковљевић.

Одбор је једногласно усвојио предлог.

**Тачка разно** - Поводом тачке разно се нико није јавио за реч.

Седница је завршена у 14.47 часова.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Kovács Elvira

(Елвира Ковач)